Broj: 711-I-2111-245/21-04-19

Zagreb, 10. studenog 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15. i 98/19., u daljnjem tekstu: ZSSI), **na zahtjev Envera Moralića, predsjednika Uprave trgovačkog društva Kutjevo d.d.,** na 148. sjednici, održanoj 10. studenog 2021.g., daje sljedeće

**OČITOVANJE**

**Na temelju članka 14. stavka 1. ZSSI-a i članka 20. stavka 3. ZSSI-a svi dužnosnici pa tako i župani ne mogu za vrijeme obnašanja navedene dužnosti, kao niti u razdoblju od 12 mjeseci od dana prestanka obnašanja iste dužnosti, obavljati funkciju predsjednika ili člana uprave trgovačkog društva.**

Obrazloženje

Zahtjev za očitovanjem podnio je Enver Moralić, predsjednik Uprave trgovačkog društva Kutjevo d.d., koji je u Povjerenstvu zaprimljen pod poslovnim brojem 711-U-5179-P-245/21-01-4 dana 22. listopada 2021. g., povodom kojeg se vodi predmet broj P-245/21.

U predmetnom zahtjevu podnositelj navodi da Kutjevo d.d. razmatra opciju imenovanja na funkciju člana uprave bivšeg dužnosnika koji je do okončanja lokalnih izbora 2021.g. obnašao dužnost župana. Nadalje, navodi da je Kutjevo d.d. bilo u poslovnim odnosima sa županijom u kojoj je dužnosnik obnašao dužnost župana. Slijedom navedenog, podnositelj postavlja upit može li prije isteka godine dana od dana prestanka mandata župana isti biti imenovan na funkciju člana uprave trgovačkog društva Kutjevo d.d.

Člankom 3. stavkom 1. podstavkom 28. ZSSI-a propisano je da su župani dužnosnici u smislu navedenog Zakona.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu nije podnesen od strane dužnosnika osobno sukladno članku 6. stavku 1. ZSSI-a, već ga je Povjerenstvu podnijela osoba koja nije dužnosnik u smislu ZSSI-a. Međutim, obzirom da se zahtjevom traži tumačenje odredbi ZSSI-a, odnosno postavlja se upit vezan uz obveze i prava dužnosnika, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Člankom 14. stavkom 1. podstavkom ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava niti obavljati poslove upravljanja poslovnim subjektom. Člankom 20. stavkom 3. ZSSI-a propisano je da obveze koje za dužnosnika proizlaze iz članka 14. tog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Povjerenstvo napominje kako je citirani članak 14. stavak 1. ZSSI-a propisan kao opće pravilo. Člankom 14. stavak 1. ZSSI-a propisana je beziznimna zabrana dužnosnicima da uz obnašanje javne dužnosti ujedno mogu obavljati i funkciju članova upravnih tijela i nadzornih odbora trgovačkih društava, odnosno navedenom odredbom nije propisana iznimka od zabrane istovremenog obnašanja neke od javnih dužnosti iz članka 3. stavka 1. i stavka 2. ZSSI-a i članstva u upravnim tijelima i nadzornim odborima trgovačkih društava, neovisno o njihovoj vlasničkoj strukturi i načinu imenovanja.

Stoga, neovisno od činjenice je li trgovačko društvo Kutjevo d.d. imalo poslovne odnose sa županijom u kojoj je dužnosnik obnašao dužnost župana, to trgovačko društvo (kao i svako drugo) ne može prije isteka godine dana od prestanka mandata predmetnog dužnosnika istoga imenovati u Upravu Društva Kutjevo d.d. budući da bi u protivnom za dužnosnika došlo do povrede članka 14. stavka 1. u svezi s člankom 20. stavkom 3. ZSSI-a.

Slijedom navedenog, Povjerenstvo je dalo očitovanje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur

Dostaviti:

1. Podnositelju, putem dostavljene adrese
2. Objava na internetskoj stranici Povjerenstva
3. Pismohrana